microUSB 線大家見得多,呢條奇在中間多咗個 USB 頭,一條線做晒 OTG 同充電線兩個功能,聽落好似好方便,實際用落又係咪咁正先?
相比起一般 microUSB 線,呢條號稱三合一(Charge、Sync、OTG)嘅多功能 Y-Cable 賣到 $99,皆因條線中間僭建咗個 USB 頭出嚟,用嚟做乜?當然係插 USB 手指啦!
其實條線玩法同一般 OTG Adapter 冇乜分別,只係形式上新奇有趣啲咁解,只要部手機支援 OTG,插隻手指落個 USB 頭度,就用得到隻手指喇。
問題嚟喇,到底可唔可以充住電用 OTG 呢?答案係唔得嘅,兩個功能只可以同一時間用一個。小記試過用緊 OTG 功能,再插條線去 USB 火牛,就會出現「USB 儲存已意外地移除」警告字句,萬一真係抄緊 File 就阿彌陀佛喇。
價錢:$99
查詢:A-Grade